แนะนักท่องเที่ยว หรือผู้ที่เดินทางกลับบ้านช่วงหยุดยาวนี้ เคร่งครัดมาตรการส่วนบุคคลขั้นสูงสุดป้องกันการเกิดคลัสเตอร์โรคโควิด-19 ระลอกใหม่
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า สถานการณ์การแพร่ระบาดของโรคโควิด -19 เริ่มคลี่คลาย มีจำนวนผู้ติดเชื้อและผู้เสียชีวิตลดลงมาจากความร่วมมือของประชาชนและการเร่งฉีดวัคซีนที่รวดเร็วแบบครอบคลุมทุกกลุ่มเป้าหมาย รัฐบาลจึงได้ปรับมาตรการสำหรับกิจการ สถานประกอบการและมาตรการการเดินทาง ประกอบกับในช่วงวันที่ 21-24 ตุลาคม 2564 เป็นช่วงวันหยุดยาว ประชาชนอาจเดินทางกลับบ้าน หรือไปท่องเที่ยว ทำให้เกิดการรวมตัวกันมากขึ้น อาจเกิดการแพร่ระบาดของโรคโควิด-19 เป็นกลุ่มก้อนระลอกใหม่ได้ กรมควบคุมโรค ขอความร่วมมือประชาชน ปฏิบัติตามมาตรการเดินทางเข้าจังหวัดปลายทาง จัดเตรียมเอกสารส่วนตัว อาทิ บัตรประจำตัวประชาชน เอกสารยืนยันการฉีดวัคซีน พร้อมทั้งเคร่งครัดมาตรการป้องกันตนเองขั้นสูงสุดตลอดเวลาแบบครอบจักรวาล เน้นการเว้นระยะห่าง สวมหน้ากากอนามัยตลอดเวลา ล้างมือบ่อยๆ ด้วยน้ำสบู่หรือเจลแอลกอฮอล์ ไม่ใช้ของร่วมกับผู้อื่น หลีกเลี่ยงการตั้งวงสังสรรค์ดื่มเครื่องดื่มแอลกอฮอล์ และควรสังเกตอาการตนเองหลังเดินทางกลับจากการท่องเที่ยว หากมีอาการไข้ ไอ เจ็บคอ มีน้ำมูก ควรตรวจหาเชื้อด้วยชุดตรวจหาเชื้อด้วยตนเอง หรือไปพบแพทย์เพื่อตรวจคัดกรอง นายแพทย์โอภาส กล่าวเพิ่มเติมว่า มาตรการของรัฐบาล และ ศบค. ทำให้ประชาชนมีความมั่นใจในการออกเดินทางท่องเที่ยวภายในประเทศมากขึ้น ขอฝากผู้ดูแลแหล่งท่องเที่ยวที่เป็นจุดแลนด์มาร์คมีการรวมตัวกันของนักท่องเที่ยว ให้เน้นย้ำมาตรการ COVID FREE SETTING มีการทำความสะอาด จัดระบบระบายอากาศ เว้นระยะห่าง ให้พนักงานรับการตรวจโควิดด้วยชุดตรวจ ATK ทุก 7 วัน ที่สำคัญพนักงานต้องรับวัคซีนครบโดสแล้ว หากพนักงานยังไม่ได้รับการฉีดวัคซีน ให้เร่งติดต่อโรงพยาบาล หรือสำนักงานสาธารณสุขจังหวัดเพื่อดำเนินการฉีดวัคซีน สอบถามข้อมูลเพิ่มเติมได้ที่สายด่วนกรมควบคุมโรค โทร.1422